BCP คาด EBITDA ปีนี้ลด เซ่นพิษโควิด-19 พร้อมหั่นงบลงทุนเหลือ 2.28 หมื่นลบ.
BCP คาด EBITDA ปีนี้ลด หลังไตรมาส 1 ติดลบ เหตุโควิด-19 ฉุดการบริโภคน้ำมันทั่วโลกหาย เผยหั่นงบลงทุนเหลือ 2.28 หมื่นลบ. จากเดิมตั้งไว้ 2.98 หมื่นลบ.
BCP คาด EBITDA ปีนี้ลด หลังไตรมาส 1 ติดลบ เหตุโควิด-19 ฉุดการบริโภคน้ำมันทั่วโลกหาย เผยหั่นงบลงทุนเหลือ 2.28 หมื่นลบ. จากเดิมตั้งไว้ 2.98 หมื่นลบ.
29 พ.ค. 2563

นายชัยวัฒน์ โควาวิสารัช ประธานเจ้าหน้าที่บริหารและกรรมการผู้จัดการใหญ่ บริษัท บางจาก คอร์ปอเรชั่น จำกัด (มหาชน) หรือ BCP ระบุว่า บริษัทคาดว่ากำไรก่อนหักดอกเบี้ย ภาษี ค่าเสื่อมและค่าตัดจำหน่าย (EBITDA) ในปี 63 จะลดลงเมื่อเทียบกับปีก่อนที่อยู่ในระดับ 8,709 ล้านบาท หลังไตรมาส 1/63 มี EBITDA ติดลบ 2,546 ล้านบาท เนื่องด้วยสถานการณ์แพร่ระบาดของเชื้อไวรัสโควิด-19 ที่ส่งผลกระทบต่อการบริโภคน้ำมันปรับตัวลดลง ราคาน้ำมันในตลาดโลกปรับลดลง และค่าการกลั่น (GRM) ปรับตัวลงอยู่ในระดับต่ำที่ 2.87 เหรียญสหรัฐฯต่อบาร์เรล โดยคาดหวังว่าในครึ่งปีหลัง หากประเทศต่าง ๆ ทั่วโลกมีการปลดล็อกดาวน์ การบริโภคน้ำมันก็น่าจะกลับมาได้ และน่าจะส่งผลดีต่อปริมาณน้ำมันในคลังน้ำมันตลาดโลกหมดไป
“บริษัทฯ ยอมรับว่า EBITDA ทั้งปีนี้น่าจะลดลงจากปีก่อน เนื่องจากมี Inventory Loss หรือ Stock loss จากราคาน้ำมันที่ลดลง เห็นได้จากในไตรมาสแรกที่ EBITDA ติดลบราว 2,500 ล้านบาท จากช่วงเดียวกันของปีก่อนเป็นบวก 2,000-3,000 ล้านบาท ซึ่งก็ต่างกันเกือบ ๆ 5,000 ล้านบาทแล้ว”นายชัยวัฒน์ กล่าว
สำหรับแนวโน้มผลการดำเนินงานในไตรมาส 2/63 เบื้องต้นคาดว่าน่าจะใกล้เคียงกับไตรมาส 1/63 เนื่องจากยังได้รับผลกระทบจากสถานการณ์โควิด-19 อยู่ โดยเฉพาะธุรกิจทรัพยากรธรรมชาติ หลังราคาน้ำมันดิบปรับตัวลงทำจุดต่ำสุดในเดือนเม.ย.63 และธุรกิจโรงกลั่น จากทั่วโลกยังได้รับผลกระทบจากหลายประเทศที่ใช้มาตรการล็อกดาวน์ ส่งผลให้การบริโภคน้ำมันทั่วโลกหายไปค่อนข้างมาก โดยเฉพาะในเดือนเม.ย.ที่ผ่านมา หายไปเกือบ 30% และจากความต้องการใช้น้ำมันที่ลดลงก็ส่งผลทำให้ค่าการกลั่นปรับตัวลงตามไปด้วย
ทั้งนี้ ตลาดในประเทศไทยก็เริ่มฟื้นตัวขึ้นมาบ้างแล้ว คาดว่าตั้งแต่เดือนมิ.ย.เป็นต้นไป BCP น่าจะกลับมากลั่นน้ำมันได้ในระดับ 1 แสนบาร์เรลต่อวัน หลังการซ่อมบำรุงโรงกลั่น หน่วยกลั่นที่ 2 เสร็จเรียบร้อยแล้ว ขณะที่โครงการเพิ่มประสิทธิภาพในกระบวนการกลั่น (Continuous Catalyst Regeneration Unit :CCR) ก็ได้รับผลกระทบจากโควิด-19 ทำให้จากเดิมที่คาดว่าจะดำเนินการเสร็จสิ้นได้ในเดือนพ.ค.นี้ เลื่อนออกไปเป็นเดือนต.ค.63 และการซ่อมบำรุงโรงกลั่นประจำปี 63 ที่คาดจะเกิดขึ้นในเดือนต.ค.นี้ ได้เลื่อนออกไปเป็นช่วงสงกรานต์ในเดือนเม.ย.64
ส่วนธุรกิจการตลาด ธุรกิจพลังงานไฟฟ้า และธุรกิจผลิตและจำหน่ายไบโอดีเซล ในช่วงไตรมาส 2/63 น่าจะยังเป็นบวกได้
ทั้งนี้ด้วยสถานการณ์โควิด-19 บริษัทก็ได้ปรับลดงบลงทุนปีนี้ลงมาเหลือ 22,800 ล้านบาท จากเดิมที่วางงบลงทุนไว้ที่ 29,800 ล้านบาท โดยหลักจะใช้ในธุรกิจพลังงานไฟฟ้า ของบมจ.บีซีพีจี (BCPG) ราว 66% หรือประมาณ 10,000 กว่าล้านบาท และใช้ในธุรกิจโรงกลั่นราว 24% โดยเฉพาะในโครงการ 3E, การขยายสถานีบริการน้ำมันอีก 54 แห่ง และร้านกาแฟอินทนิล อีก 160 สาขา  คาดใช้งบลงทุนราว 5% และในบมจ.บีบีจีไอ (BBGI) อีก 5% ที่เหลือเป็นอื่นๆ